Rossiyaga qarshi navbatdagi sanktsiyalar, Putinning tahdidi, G20 sammitiga taklifnoma olgan Zelenskiy

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 27 aprel kuni sodir bo'lgan mojaroga aloqador asosiy yangiliklarni taqdim etamiz.
Vashington Ukrainadagi “maxsus operatsiya” munosabati bilan AQShga nisbatan kibertahdid kuchayganini ma'lum qildi
Rossiyaning Ukrainadagi “maxsus operatsiyasi” munosabati bilan kibermakonda AQShga nisbatan tahdid jiddiylashgani, AQSh rasmiylari kompyuter tizimlarini himoya qilish uchun qo'shimcha choralar ko'rganini ma'lum qilindi. Bu haqda AQSh ichki xavfsizlik vaziri Alexandro Mayorkasning Kongress Vakillar palatasining mablag'lar bo'yicha qo'mitasi saytida chop etilgan bayonotida aytildi.
“Boshqa davlatlar, shuningdek, hukumatlar tomonidan qo'llab-quvvatlanadigan shaxslar va jinoyatchilar tomonidan kibermakondagi tahdid mamlakatimiz uchun eng jiddiy xavflardan biri hisoblanadi. Bu tahdid hozirgi Rossiya–Ukraina inqirozi tufayli kuchaydi”, deyiladi hujjatda.
Mallorkasning ta'kidlashicha, fevral oyida AQSh rasmiylari “Rossiya–Ukraina mojarosi bilan bog'liq kibermakonda zararli harakatlar xavfi ortishi” tufayli tarmoq resurslari xavfsizligini ta'minlash bo'yicha qo'shimcha choralar ko'rgan.
Kanada Donetsk va Luganskning 203 nafar vakiliga nisbatan sanktsiyalar kiritdi.
Kanada Donetsk va Luganskning yana 203 nafar vakilini sanktsiyalar ro'yxatiga kiritdi. Bu haqda Kanada hukumati saytida e'lon qilingan hujjatda aytildi.
Ro'yxatga, xususan, Donetsk tashqi ishlar vaziri Natalya Nikonorova, Lugansk tashqi ishlar vaziri Vladislav Deynego, Donetsk ta'lim va fan vaziri Mixail Kushakov, Donetsk sog'liqni saqlash vaziri Aleksandr Oprishchenko va Lugansk bosh vaziri o'rinbosari Anna Todorova kiritilgan.
Sanktsiyalar ro'yxatiga kirish Kanadadagi mumkin bo'lgan aktivlarni muzlatish va mamlakatga kirishni taqiqlashni anglatadi.
Bolgariya prezidenti Ukrainaga harbiy yordam ko'rsatilishiga qarshi chiqdi
Bolgariya prezidenti Rumen Radev jurnalistlarning savollariga javob berar ekan, Ukrainaga harbiy yordam ko'rsatishga keskin qarshi chiqishini ma'lum qildi.
“Ukrainaga harbiy yordam mutlaqo ko'rsatilmaydi. Bu Bolgariyani ushbu mojaroga jalb qilish yo'lidagi qadam degani. Afsuski, biz tinchlikka, mojaroni tezroq tugatishga da'vatlar asta-sekin so'nib borayotganini ko'rib turibmiz. Ammo ʼg'alabaʼ so'zi nimani anglatishini tushunish kerak, agar bu o'z-o'zini yo'q qilish va Evropani iqtisodiy jihatdan yo'q qilish degani bo'lsa, unda bizning mamlakatimiz bu yo'nalishda harakat qilishi kerak, deb o'ylamayman”, — dedi Radev.
Shveytsariyaning Rossiyaga qarshi yangi sanktsiyalari 
Shveytsariya Federal kengashi Rossiya va Belarusga qarshi yangi sanktsiyalar kiritdi. Ular, jumladan, Rossiya ko'mirini mamlakatga olib kirishni taqiqlash va trestlarni ro'yxatdan o'tkazishni nazarda tutadi.
“Yangi chora-tadbirlar tovarlarga nisbatan keng qamrovli sanktsiyalarni o'z ichiga oladi, shu jumladan, qo'ng'ir ko'mir va ko'mir, shuningdek, Rossiya uchun muhim daromad manbalari bo'lgan tovarlar (masalan, yog'och, sement, dengiz mahsulotlari, ikra) importini taqiqlaydi”, deyiladi xabarda.
Sanktsiyalar moliyaviy sektorga ham ta'sir qiladi. Rossiya davlat va jamoat tashkilotlarining har qanday yordami taqiqlanadi. Shveytsariyada endi Rossiya fuqarolari yoki Rossiyada istiqomat qiluvchi jismoniy yoki yuridik shaxslar uchun trastlarni ro'yxatdan o'tkazish mumkin emas. Bunday trastlar uchun xizmatlar ham taqiqlangan.
Putin Ukrainadagi vaziyatga aralashish istagida bo'lganlarga “chaqmoq urishi” bilan tahdid qildi
Prezident Vladimir Putinning aytishicha, agar kimdir Ukrainadagi vaziyatga tashqaridan aralashishni istasa va strategik xarakterdagi xavf tug'dirsa, u holda “zarba yashin tezligida bo'ladi”. Uning so'zlariga ko'ra, bunday zarba berish bo'yicha barcha qarorlar “allaqachon qabul qilingan”.
“Agar kimdir Ukrainadagi vaziyatga tashqaridan aralashishni istasa va Rossiya uchun nomaqbul strategik xavf tug'dirsa, javob tezkor bo'ladi, bu borada qarorlar qabul qilindi”, — deydi Putin.
Zelenskiy G20 sammitiga taklifnoma olganini aytdi
Ukraina prezidenti Vladimir Zelenskiy G20 sammitiga taklif qilinganini ma'lum qildi. Avvalroq “Bloomberg” agentligi Amerika tomoni Indoneziya prezidentidan Ukraina prezidentini 2022 yil 15–16 noyabr kunlari Indoneziyaning Bali orolida bo'lib o'tadigan tadbirga taklif qilishni so'ragani haqida xabar bergan.
“Indoneziya prezidenti Joko Vidodo bilan muzokaralar olib bordim. Unga Ukraina suvereniteti va hududiy yaxlitligini qo'llab-quvvatlagani, xususan, BMTdagi aniq pozitsiyasi uchun minnatdorchilik bildirdim. Biz oziq-ovqat xavfsizligi masalalarini muhokama qildik. G20 sammitiga taklif uchun minnatdorman”, — deb yozgan Zelenskiy o'zining Twitter’dagi sahifasida.
Indoneziya moliya vaziri Mulyani Indravatining aytishicha, sammitga G20ga a'zo barcha davlatlar rahbarlari, jumladan, Rossiya prezidenti Vladimir Putin taklif qilingan.